Zimbabwiërs in SA gemaan om paraat te weesGeweld en plundery in Pretoria (29 Augustus 2019) (Foto: Thobile Mathonsi/African News Agency/ANA) Die regering in Zimbabwe het sy burgers, wat in Suid-Afrika gebaseer is of binnekort na die buurland reis, Woensdag gemaan om “die nodige voorsorgmaatreëls te tref” te midde van grootskaalse aanvalle op uitlanders. Monica Mutsvangwa, Zimbabwe se minister van inligting, publisiteit en uitsaaidienste, het hul meegevoel betuig met Zimbabwiërs en ander uitlanders wat deurgeloop het onder “die sinnelose orgie van geweld in Suid-Afrika”. “Die regering en mense van Zimbabwe veroordeel die barbaarse optrede. Dit is teenstrydig met die gees van Afrika-eenheid en solidariteit wat die Afrika-Unie se stigterslede in 1963 in Addis Ababa beplan het,” het sy bygevoeg. Die regering van Zimbabwe het egter die owerhede in Pretoria geloof “dat hulle vinnig opgetree het om die geweld te beëindig en oortreders aan te keer”. Geweld en plundery in Pretoria (29 Augustus 2019) (Foto: Thobile Mathonsi/African News Agency/ANA) Die Suid-Afrikaanse Polisiediens het Woensdag gesê byna 300 persone is reeds in hegtenis geneem en dit het tot ŉ beduidende afname in geweld en plundertogte in Gauteng gelei. Kol. Lungelo Dlamini, woordvoerder van die polisie, het egter gesê die bestuur van die SAPD is besorg oor vals nuus wat op sosiale media versprei word wat ten doel het om geweld aan te hits en vrees aan te wakker onder Gautengers. Die SAPD veroordeel die verspreiding van vals nuus op sosiale media. Vals nuus wat verband hou met skole wat aan die brand gesteek is of kinders wat in Katlehong ontvoer is, het die ronde gedoen.